b'\n_START_ARTICLE_\nSancak\n_START_PARAGRAPH_\nSancak (lausutaan [san\xcb\x88d\xca\x92ak]) oli Osmanien valtakunnassa hallintopiiri\xc3\xa4 tarkoittava termi. Valtakuntaan kuuluneet eyaletit eli provinssit jakautuivat useisiin sancakeihin, joita johtivat sancak-beyt eli piiriherrat tai korkea-arvoiset virkamiehet kuten pa\xc5\xa1\xc5\xa1at. Valtakunnan alkuaikoina sancakilla tarkoitettiin sotilasl\xc3\xa4\xc3\xa4ni\xc3\xa4, vaikka 1500-luvulle tultaessa termi oli laajentunut tarkoittamaan my\xc3\xb6s siviilihallintoon kuuluvaa piiri\xc3\xa4.\n_START_SECTION_\nTermin alkuper\xc3\xa4\n_START_PARAGRAPH_\nSancak tulee alun perin pist\xc3\xa4mist\xc3\xa4 ja seiv\xc3\xa4st\xc3\xa4mist\xc3\xa4 tarkoittaneesta verbist\xc3\xa4 sanc-mak, jolla voitiin kuvata esimerkiksi vastustajan keih\xc3\xa4st\xc3\xa4mist\xc3\xa4 taistelukent\xc3\xa4ll\xc3\xa4 tai seip\xc3\xa4\xc3\xa4n pystytt\xc3\xa4mist\xc3\xa4 maahan. Keskiaikaisessa Seld\xc5\xbeukkien valtakunnassa sanalla kuvattiin kuninkaallista insigniaa ja tunnusta, jonka sulttaani toi mukanaan esimerkiksi taistelukent\xc3\xa4lle. Merkitys laajeni kuvaamaa lippuja erityisesti poliittisen vallan symbolina. Esimerkiksi Topkapin palatsissa s\xc3\xa4ilytetty\xc3\xa4 ja pyh\xc3\xa4n\xc3\xa4 esineen\xc3\xa4 pidetty\xc3\xa4 profeetta Muhammadin lippua kutsuttiin nimell\xc3\xa4 Sancak-\xc4\xb1 \xc5\x9eerif. Osmanien valtakunnan aikana maantieteellist\xc3\xa4 aluetta tarkoittanut sancak k\xc3\xa4\xc3\xa4ntyisi alkuper\xc3\xa4isess\xc3\xa4 mieless\xc3\xa4 sananmukaisesti "lippul\xc3\xa4\xc3\xa4niksi".\n_START_SECTION_\nPiirit\n_START_PARAGRAPH_\nPiirien lukum\xc3\xa4\xc3\xa4r\xc3\xa4 provinsseissa vaihteli tapauskohtaisesti ja suuresti riippuen muun muassa siit\xc3\xa4, kuinka paljon kyseisess\xc3\xa4 provinssissa oli asukkaita tai kuinka suuri se oli kooltaan. Esimerkiksi vuonna 1609 historioitsija Ayn-i Ali kartoitti vallinnutta j\xc3\xa4rjestelm\xc3\xa4\xc3\xa4 ja merkitsi yl\xc3\xb6s, ett\xc3\xa4 Rumeliassa oli 24 sancakia, mutta n\xc3\xa4ist\xc3\xa4 kuusi sijaitsi Peloponnesoksella ja ne oli irrotettu muodostamaan oma Morean provinssi. Lis\xc3\xa4ksi muun muassa Anatoliassa oli 14 ja Damaskoksen provinssissa 11 sancakia. Lis\xc3\xa4ksi oli olemassa provinsseja, joissa poikkeuksellisesti ei k\xc3\xa4ytetty muodollista jakoa piireihin, kuten Bagdadin provinssi Irakissa, Al-Hasan provinssi Arabiassa ja Egyptin, Tripolin, Tunisian ja Algerian provinssit pohjois-Afrikassa._NEWLINE_Tyypillisesti jo 1600-luvun alussa provinssit kuitenkin jaettiin sancakeihin ja tavallisesti niiden keskuksena toimi kaupunki, jonka mukaan piiri oli my\xc3\xb6s usein nimetty. Nimi ja piirin alue saattoivat periyty\xc3\xa4 my\xc3\xb6s historiallisista Anatolian pienist\xc3\xa4 ruhtinaskunnista, beylikeist\xc3\xa4, jotka hallitsivat Turkkia ennen Osmanien valtakuntaa. N\xc3\xa4it\xc3\xa4 olivat esimerkiksi Karesin, Saruhanin, Ayd\xc4\xb1nin, Mente\xc5\x9fen, Germiyanin, Hamidin ja Teken sancakit._NEWLINE_Sancakia pienempi hallintoalue oli kaza, jota johti kadi. Kazat puolestaan jaettiin m\xc3\xbcd\xc3\xbcrien johtamaan nahiyeihin ja kyliin (karye), joita johtivat kyl\xc3\xa4p\xc3\xa4\xc3\xa4llik\xc3\xb6t eli mukhtarit._NEWLINE_Serbian ja Montenegron rajamailla sijaiseva Sand\xc5\xbeakin alue peri nimens\xc3\xa4 osmanihallinnon ajalta, jolloin se oli Novi Pazarin sancak.'